شەفەق نیوز/ پۆلیس ئەمریکا ئاشکرا کرد ک جیوەجیکەر پەلامارەگە لەبان نویسەر بەریتانی هندی ئەلموند نویسەر روومان "ئایەتەیل شەیتانی" سەلمان روشدی، ک گەنجیگە لە تەمەن ٢٤ ساڵان وەناو هادی موتەر لە دانیشتگ ویلایەت نیوجیرسی.
پۆلیس وتیش: توومەتبارەگە وەچەوو دالە مل وزگ روشدی، و باس وەردەوامی هەماهەنگی وەگەرد نویسینگەیل لێکۆڵینەوەی فیدراڵی کرد تا بچوودە بندروس هووکارەیل ئی پەلامار خوینینە.
کارۆڵ مارگۆفیچ خانمە رووژنامەوان ئەمریکی وت: توومەتبارەگە ناوی هادی موتەر، مووڵەت رانین ماشین ساختەیگ وەلای بویە وەناو باسم حسێن مەغنیە لە مەوقەی دەسگیرکردنی.
سەلمان روشدی، وەرجە وانەیگ ک تواستیە لە پەیمانگای Chautauqua ئەرا ئاداب لە نیویۆرک بیەێد، کەفتە وەر پەلامارەیگ.
روشدی وە دەرکردن دویەم روومانی وەناونشان "مناڵەیل نیمە شەو' لە ساڵ ١٩٨١ ناودیارەو بوی، ک ڕێز جەهانی و خەڵات پۆکەر ئەدەبی وەگەرد،  ک روومانەگە باس میژوو هندستان لە داگیرکەر بەریتانیا کەێد.
باوجی روومان "ئایەتەیل شەیتانی" ک لە ساڵ ١٩٨٨ دەرکرد، قسە وباسیگ فرە لەبانی کریا، وبەشیگ لە موسەڵمانەیل جویر سووکایەتی وە پەیغەمبەر محمد دانانەی، و ئایەتوڵڵا خومەینی فتوای کوشتنی دەرکرد.
روشدی ک کافرە، و لە وڵات هند لە باوگ و داڵگیگ موسەڵمان پەیا بویە، دویای ئەوە ک پویلیگ ئەرا بکوشی دیاری کریا، ناچار بوی خوەی لە چەو مەردم بشارێد. 
حکومەت بەریتانیا روشدی خستە ژیر پاسەوانی پۆلیس لە بەریتانیا،  و ئەڵگەردانەیل وبڵاوکەرەیلی کەفتە وەر تەقەلای کوشتن.
لە ساڵ ١٩٩١ ئەو کەس یابانیە، "هیتوشی ئیگاراشی" ک ئەڵگەردان کتاوەگەی کەرد وە چەقو کوشیا.
روشدی وە ئاشکرا دیار نەیا تا لە کۆتایی نەوەتەیل سەدەی گوزەشتە هەنای ئیران راگەیان ک پشتگیری کوشتنی نیەکەێد.
